b'\n_START_ARTICLE_\nPikkulurikki\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nPikkulurikin pituus on noin 15 cm ja paino 30\xe2\x80\x9350 g. Kooltaan se on selv\xc3\xa4sti myskilurikkia pienempi. Sen h\xc3\xb6yhenpuvun yleisv\xc3\xa4ri on vihre\xc3\xa4, naama on punainen. Nokka on musta, iiris oranssinkeltainen ja koivet vihert\xc3\xa4v\xc3\xa4n harmaat. Sukupuolet ovat samanv\xc3\xa4risi\xc3\xa4. Nuoren linnun nokka on oliivinruskea ja iiris ruskea, ja naaman punainen v\xc3\xa4ri on himme\xc3\xa4mp\xc3\xa4\xc3\xa4.\n_START_SECTION_\nEsiintyminen\n_START_PARAGRAPH_\nPikkulurikki el\xc3\xa4\xc3\xa4 Kaakkois-Australiassa ja Tasmaniassa. Lajin elinymp\xc3\xa4rist\xc3\xb6n laajuus on 100\xc2\xa0000\xe2\x80\x931\xc2\xa0000\xc2\xa0000 neli\xc3\xb6kilometri\xc3\xa4 ja sen populaation koko on luultavasti yli 100\xc2\xa0000 yksil\xc3\xb6\xc3\xa4. Laji on taantunut metsien hakkuiden seurauksena ja on paikoin uhanalainen. Pikkulurikkia pidet\xc3\xa4\xc3\xa4n harvoin Australiassa vankeudessa h\xc3\xa4kkilintuna.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nPikkulurikit asuvat alavilla mailla, sek\xc3\xa4 metsiss\xc3\xa4 ett\xc3\xa4 aukeilla tai puoliaukeilla alueilla kaikkialla siell\xc3\xa4 miss\xc3\xa4 on kukkivia tai hedelmi\xc3\xa4 kantavia puita tai pensaita. Ne viihtyv\xc3\xa4t my\xc3\xb6s esikaupunkien puistoissa ja kadunvarsien puissa. Pikkulurikit ly\xc3\xb6tt\xc3\xa4ytyv\xc3\xa4t usein myskilurikkien seuraan. Ruokailevat parvet ovat \xc3\xa4\xc3\xa4nekk\xc3\xa4it\xc3\xa4 ja n\xc3\xa4kyvi\xc3\xa4.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nPikkulurikin pesint\xc3\xa4\xc3\xa4 tapahtuu tavallisesti elokuusta tammikuulle, mutta esiintymisalueen pohjoisosissa se voi alkaa jo toukokuussa. Pes\xc3\xa4 on joko puunrungon tai paksun oksan kolossa, yleens\xc3\xa4 veden \xc3\xa4\xc3\xa4rell\xc3\xa4 kasvavassa eukalyptuksessa. Pesint\xc3\xa4 tunnetaan vain vankeudessa el\xc3\xa4vien lintujen osalta. Naaras munii kolmesta viiteen munaa. Muna on kooltaan 19,5*16,4 mm. Naaras hautoo noin 20 p\xc3\xa4iv\xc3\xa4\xc3\xa4 ja pes\xc3\xa4poikasaika on noin kuukausi.\n_START_SECTION_\nRavinto\n_START_PARAGRAPH_\nPikkulurikit sy\xc3\xb6v\xc3\xa4t p\xc3\xa4\xc3\xa4asiassa eukalyptusten mett\xc3\xa4 ja siitep\xc3\xb6ly\xc3\xa4, jota ne harjaavat erikoisella kielell\xc3\xa4\xc3\xa4n. Ne voivat sy\xc3\xb6d\xc3\xa4 my\xc3\xb6s hedelmi\xc3\xa4, siemeni\xc3\xa4 ja hy\xc3\xb6nteisi\xc3\xa4. Ruokaillessaan ne ovat hyvin kesyj\xc3\xa4.'